CELEX: 32021R0572
Language: et
Date: 2021-01-20 00:00:00
Title: Komisjoni delegeeritud määrus (EL) 2021/572, 20. jaanuar 2021, millega muudetakse delegeeritud määrust (EL) 2016/127 selle teatavate sätete kohaldamise alguskuupäeva osas (EMPs kohaldatav tekst)

8.4.2021   
               
               
                  ET
               
               
                  Euroopa Liidu Teataja
               
               
                  L 120/4
               
            
         KOMISJONI DELEGEERITUD MÄÄRUS (EL) 2021/572,
         20. jaanuar 2021,
         millega muudetakse delegeeritud määrust (EL) 2016/127 selle teatavate sätete kohaldamise alguskuupäeva osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 12. juuni 2013. aasta määrust (EL) nr 609/2013 imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta, millega tunnistatakse kehtetuks nõukogu direktiiv 92/52/EMÜ, komisjoni direktiivid 96/8/EÜ, 1999/21/EÜ, 2006/125/EÜ ja 2006/141/EÜ, Euroopa Parlamendi ja nõukogu direktiiv 2009/39/EÜ ning komisjoni määrused (EÜ) nr 41/2009 ja (EÜ) nr 953/2009, (1) eriti selle artikli 11 lõiget 2,
         ning arvestades järgmist:
         
                     (1)
                  
                  
                     Komisjoni delegeeritud määruses (EL) 2016/127 (2) on muu hulgas sätestatud erinõuded valguhüdrolüsaatidest toodetud imiku piimasegu ja jätkupiimasegu koostise kohta. Delegeeritud määruses (EL) 2016/127 on sätestatud, et selle sätteid valguhüdrolüsaatidest toodetud imiku piimasegu ja jätkupiimasegu kohta kohaldatakse alates 22. veebruarist 2021.
                  
               
                     (2)
                  
                  
                     Komisjoni direktiiviga 2006/141/EÜ on imiku piimasegu ja jätkupiimasegu valguallikana lubatud kasutada valguhüdrolüsaate (3). Euroopa Toiduohutusamet (edaspidi „toiduohutusamet“) märkis oma arvamuses imiku piimasegude ja jätkupiimasegude olulise koostise kohta, (4) et iga valguhüdrolüsaate sisaldava konkreetse piimasegu ohutus ja sobivus tuleb kindlaks teha kliinilise hindamisega.
                  
               
                     (3)
                  
                  
                     Toiduohutusamet on seni andnud positiivse hinnangu ainult ühele praegu turul olevatest segudest. Selle koostis vastab delegeeritud määruses (EL) 2016/127 sätestatud nõuetele.
                  
               
                     (4)
                  
                  
                     Toiduohutusametis on praegu hindamisel mitme muu sellise koostise ohutus ja sobivus, mis vastavad praegu direktiivi 2006/141/EÜ kohaselt seaduslikult turule lastud segudele.
                  
               
                     (5)
                  
                  
                     Delegeeritud määruses (EL) 2016/127 sätestatud nõudeid võib ajakohastada, et lubada turule lasta sellistest valguhüdrolüsaatidest toodetud piimasegusid, mille koostis erineb juba positiivse hinnangu saanud koostisest, pärast seda, kui toiduohutusamet on iga üksikjuhtumi puhul eraldi hinnanud selle ohutust ja sobivust.
                  
               
                     (6)
                  
                  
                     COVID-19 pandeemia ja sellega seotud rahvatervise kriis põhjustasid aga ootamatuid viivitusi toiduohutusametis praegu hindamisel olevatele segudele teaduslike hinnangute andmisel.
                  
               
                     (7)
                  
                  
                     Selleks et vältida võimalikke turuhäireid, on vaja lükata edasi valguhüdrolüsaatidest toodetud imiku piimasegu ja jätkupiimasegu suhtes kehtivate nõuete kohaldamine sellise ajavahemiku võrra, mida peetakse asjakohaseks, et korvata COVID-19 pandeemiast tingitud mõjusid toiduohutusameti tehtavale hindamisele.
                  
               
                     (8)
                  
                  
                     Pidades silmas vajadust vältida turuhäireid, peaks käesolev määrus jõustuma viivitamata selle Euroopa Liidu Teatajas avaldamise päeval.
                  
               
                     (9)
                  
                  
                     Seepärast tuleks komisjoni delegeeritud määrust (EL) 2016/127 vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määrust (EL) 2016/127 muudetakse järgmiselt.
            
                        1)
                     
                     
                        Artikli 13 esimene lõik asendatakse järgmisega:
                        „Kooskõlas määruse (EL) nr 609/2013 artikli 20 lõikega 4 tunnistatakse direktiiv 2006/141/EÜ kehtetuks alates 22. veebruarist 2020. Valguhüdrolüsaatidest toodetud imiku piimasegu ja jätkupiimasegu suhtes kohaldatakse direktiivi 2006/141/EÜ siiski kuni 21. veebruarini 2022.“
                     
                  
                        2)
                     
                     
                        Artikli 14 teine lõik asendatakse järgmisega:
                        „Seda kohaldatakse alates 22. veebruarist 2020, välja arvatud seoses valguhüdrolüsaatidest toodetud imiku piimasegu ja jätkupiimaseguga, mille suhtes seda kohaldatakse alates 22. veebruarist 2022.“
                     
                  
         
            Artikkel 2
            Käesolev määrus jõustub Euroopa Liidu Teatajas avaldamise päeval.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. jaanuar 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 181, 29.6.2013, lk 35.
         
            (2)  Komisjoni 25. septembri 2015. aasta delegeeritud määrus (EL) 2016/127, millega täiendatakse Euroopa Parlamendi ja nõukogu määrust (EL) nr 609/2013 seoses imiku piimasegu ja jätkupiimasegu koostise ja teabe erinõuetega ning teabega imikute ja väikelaste toitmise kohta (ELT L 25, 2.2.2016, lk 1).
         
            (3)  Komisjoni 22. detsembri 2006. aasta direktiiv 2006/141/EÜ imiku piimasegude ja jätkupiimasegude kohta ning millega muudetakse direktiivi 1999/21/EÜ (ELT L 401, 30.12.2006, lk 1).
         
            (4)  EFSA NDA Panel (EFSA eritoidu, toitumise ja allergia komisjon), 2014. Scientific Opinion on the essential composition of infant and follow-on formulae. (Teaduslik arvamus imiku piimasegude ja jätkupiimasegude põhikoostise kohta.) EFSA Journal 2014; 12(7): 3760.